Čako gynėjų stadionas

Čako gynėjų stadionas (isp. Estadio Defensores del Chaco) – daugiafunkcis stadionas Paragvajaus sostinėje Asunsjone. Šiuo metu daugiausiai naudojamas futbolo varžyboms. Seniau stadionas turėjo virš 50 000 vietų, tačiau po rekonstrukcijų jų sumažėjo iki 42 354. Estadio Defensores del Chaco yra pagrindinis Paragvajaus futbolo rinktinės stadionas. Istorija Stadionas atidarytas 1917 m. ir tuomet vadinosi Estadio de Puerto Sajonia, kadangi yra Sachonijos kvartale. Po Čako karo stadionas pervadintas Čako gynėjų garbei. 1939, 1996 ir 2007 m. renovuotas. Čia vyko 1999 m. Copa America čempionato finalinės varžybos.